**Flăcări (ne)pereche**

*Ella Blue*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-aș fi putut să rup din ceruri luna,

S-aștern Lumina-n calea ta mereu.

Să fi rămas,prin clipe, doar nebuna

Care-ți presară-n viață curcubeu.

De-aș fi putut să luminez o clipă

În marea ta de aștri și furtuni.

Să fi rămas o umbră de aripă,

Un gând absent, desprins dintre genuni.

De-aș fi putut să aflu taina toată,

Să pot s-așez iubirii căpătâi.

Un giulgiu alb pe inima curată,

Îngemănarea flăcării dintâi.

Dar fără timp, nesocotind secunde

În mantii de ger ne-am îmbrăcat.

Speram să mă ascund, să pot ascunde

Întâiul vis albastru și curat.